| 20. april 2023 |
| --- |
| Sagsnummer2023-0153419Dokumentnummer2023-0153419-1 |
| Sekretariatet for Vesterbro og Kgs. Enghave LokaludvalgLyrskovgade 41758 København VEAN-nummer5798009800473 |

| Sekretariatet for Vesterbro og Kgs. Enghave LokaludvalgØkonomiforvaltningen |
| --- |
|     |

# Høringssvar fra Vesterbro Lokaludvalg om Indledende høring - Forslag til tillæg 3 til lokalplan 202-1&2 Fisketorvet

Vesterbro Lokaludvalg har drøftet Forslaget til tillæg 3 og har følgende kommentarer:

Tillæg 3 kommer til at udgøre den fjerde udgave af Lokalplaner for området. Tillæg 2 blev imidlertid ikke realiseret, og der er nu et ønske om en ændring fra disse skrinlagte planer. Denne udgave (Tillæg 3) afgrænser sig fra den foregående (Tillæg 2) på 2 specifikke områder.

For det første skal der nu tænkes boliger ind i byggeriet, og for det andet er det samlede byggeri nu mindre end det Tillæg 2 gav muligheder for.

**Kommuneplan –hvad har vi egentligt behov for?**

I forhold til ønsket om at opføre boliger, er der jo tale om en ændring i forhold til Kommuneplanens bestemmelse om, at byggeriet skal være rent erhverv. Det bør medføre en overvejelse om, hvorvidt det nu er boliger, der er mest brug for på denne matrikel.

Vi mener fortsat, at der er et efterslæb for så vidt, angår rekreative muligheder for områdets beboere. Et efterslæb, der forstærkes, hvis der bygges flere boliger. Vesterbro Lokaludvalg er imod at der bygges boliger uden at der tænkes i behov for daginstitutioner m.v.

Vi har i et tidligere høringssvar, tillæg 2 fremhævet at ” Hele den lukkede facade bør åbnes op med muligheder for aktiviteter for borgerne ved at kanalerne i området kan bruges til f.eks. kajak-sejlads og sejlads med mindre joller. Det kunne fremmes ved, at der på bagsiden af det nuværende butiksområde sikres, at der kan etableres f.eks. bådeskure, klubskure og kajak-hoteller, hvor aktive borgere kan sidde og bøde garn, foretage småreparationer etc. i tilknytning til livet på vandet. Herved kan der skabes et aktivt område med liv, og ikke kun en død facade som den nuværende.” Og på den baggrund kunne vi godt tænke os, at der blev undersøgt mulighederne for at tænke dette ind. Enten som tilbud fra BUF eller KFF –eller som rent kommerciel virksomhed med udlejning af Paddlebaner, teater, Event-sted, Diskotek eller andet.

Derudover kunne der tænkes i bespisning af de mange hotelgæster i området –eller andre tilbud til disse.

**I øvrigt:**

I forhold til en reduktion i antallet af kvadratmeter af butikscenter (fra tillæg 2 til tillæg 3), er det svært at se, hvor stor en reduktion der lægges op til. Dette gør det selvfølgelig lidt svært at genfremføre alle de forbehold vi havde til tillæg 2, idet noget –måske –ikke længere er relevant. Men derfor alligevel.

**Butiksstruktur.**

Vi mener fortsat, at der er behov for en analyse af, hvad en stor udvidelse af antallet af kvadratmeter butiksareal vil medføre for det øvrige erhvervsliv på Vesterbro. Allerede i dag kan vi se, at der er problemer for butikslivet på Vesterbrogade. Det er ikke specificeret, hvorvidt der ændres på antallet af kvadratmeter, der kan udvides med (15.000 i Tillæg 2).

**Trafik.**

Der bør ikke tillades flere nye parkeringspladser, end der er plads til at trafikbetjene på Vasbygade. Krydset Vasbygade/Havneholmen er allerede i dag ofte tilstoppet med biler, så det er svært at komme ud fra Fisketorvet og bebyggelserne ud på Vasbygade. Og Buen ved Dybbølsbro bør der ikke tillades flere biler igennem, da dette areal allerede er mere bilbetjent end der egentligt er plads til. Det bør indgå i den samlede analyse, som der skal laves af trafikken omkring Dybbølsbro –og naturligvis i sammenhæng med Jernbanebyen.

**Cykeltrafik.**

De nye bebyggelser på havnen er opstået i de mellemliggende år. Vesterbro er blevet meget større –og det samme gælder Sydhavnen og Islands Brygge. Fisketorvet er ikke længere placeret udenfor den egentlige by, men er nu en integreret del af byen og dens trafikmønstre. På Dybbølsbro er der ikke længere 7.000 eller 10.000, men derimod nok nærmere 50.000 daglige cyklister. Sidste målingviste47.000.

Derfor er der behov for langt flere cykelparkeringspladser end der var indregnet i Tillæg 2.

Og den frivillige udbygningsaftale med en omlægning af en del af Cykelslangen bør genbesøges. (Tillæg 2 side 75) Cykelslangen er i dag for lille. Vi glæder os til at se tegningerne for, hvordan cykelslangen præcis skal bygges om. Vi kan selvfølgelig frygte, at en dårlig ombygning vil gøre problemerne værre end i dag. Det må være en fællesbestræbelse at sikre, at dette ikke sker.

**Metro og cykelparkering**

Indtil broen mellem Islands Brygge og Havneholmen bliver bygget, bliver Metrostationen ved Fisketorvet den lokale station for den sydlige del af Islands Brygge.

Det er derfor vigtigt, at der kommer cykelparkering nok ved stationen. Metroen bliver nærmeste metro ift. Godsbaneterrænet/Jernbanebyen. Der skal sikres gode adgangsforhold for cyklister og gående fra denne nye bydel.

**Åbning af facader og facade mod Metropladsen.**

Tegningerne fra Tillæg 2 der åbner bygningens facader rummer gode perspektiver. Der skal sørges for, at der også kommer åbne facader mod Metrostationen.

**Elevatorved Dybbølsbro.**

Det er fortsat nødvendigt med en elevator fra Dybbølsbro niveau ned til havnens niveau. En døgnåben elevator udenfor centeret.

Venlig hilsen

Thomas Egholm,

Forperson, Vesterbro Lokaludvalg